送劉晉父監嶽
作者：樓鑰
朝代：宋

paragraphs: 濟南劉夫子，生來逢百罹。
乃翁負長才，宦游至京西。
時當建炎間，寇盜紛不齊。
轉徙入湖廣，一家屢阽危。
五羊買海舟，萬里向鮚埼。
舟破投永嘉，有如鳥擇棲。
哀哀老治中，藁葬山之垂。
母家在衡陽，孤嫠往相依。
久卧漳濱疾，羈窮命如絲。
事母以孝聞，執喪禮無虧。
廬墓屏葷茹，至行徹丹墀。
有詔寵數蕃，得官祇奉祠。
行年六十二，霜髯照厖眉。
慨然念防墓，千里來海涯。
西山如蓮華，古今冢纍纍。
况此久宿草，蕪穢不復治。
孝思雖甚切，冥漠何從推。
行道爲興嘆，智力無所施。
有僧幾九齡，自言記當時。
君聞亟叩請，東岡指荒基。
吾師慕泓公，少也從吾師。
墓中有版識，倉猝不暇碑。
素棺無石槨，灰炭周四圍。
君方感斯言，鑽穴從旁窺。
其言皆可驗，自此不置疑。
惟餘蓋棺木，遺骨不堪移。
斲石表故阡，遂塞無窮悲。
此僧老而壯，斗酒如覆巵。
與君登山椒，下上幾如飛。
竣事才數日，溘然不可爲。
孝感人益仰，真有神相之。
君曰某不孝，遷奉致失期。
未得如有失，既得涕滿頤。
嗟我誠寡陋，識君顧已遲。
一朝來短札，謂我從此辭。
皎皎真白駒，安得施縶維。
戴侯舊山長，參語心相知。
謂余當詩此，頹風激澆漓。
世出世間法，君方探玄機。
引證即賸語，焉用骫骳詞。
衡陽尚寄書，當有鴻鴈歸。
後會渺無日，爲賦古別離。